Dostál, Ondrej, poslanec NR SR (2024-04-23):
Vážený pán predkladateľ, vážený pán podpredseda Národnej rady, kolegyne, kolegovia, zvyknem to robiť na koniec, ale teraz to poviem na začiatku. Ten návrh, ako je, ako je predložený, v tej podobe, ako je predložený, sa mi zdá, že je v poriadku, a teda som pripravený zaňho v prvom čítaní hlasovať a ak nepríde k nejakým pozmeňujúcim návrhom, ktoré by zmenili charakter tohto návrhu, tak som pripravený podporiť ho aj pri definitívnom hlasovaní, ale teda nechcem predbiehať, lebo však veci sa niekedy, niekedy menia. Z tých troch zmien, zásadných zmien, budem teda vychádzať z toho, čo pani poslankyňa Jaurová ako predrečníčka hovorila, sa mi dve zdajú ako pozitívne. Jedna ako, neviem, či až tak potrebná, ale nie veľmi problematická, tá sa týka doplnenia správnej rady aj o ďalšieho zástupcu ministerstva kultúry, teda že bude minister kultúry menovať alebo ministerka kultúry vymenovávať dvoch členov správnej rady miesto jedného na rozdiel od povedzme Fondu na podporu, na podporu umenia. To neznamená nejaké ovládnutie tej správnej rady, keďže väčšinu tvoria zástupcovia národnostných, národnostných menšín. Neviem, či je to, či je to potrebné, aký to bude mať, aký to bude mať význam, ale nie je to, nie je to nejaký zásadný problém alebo teda, respektíve predpokladám, že to nie je žiadny problém. Vyložene pozitívne je, že sa do zákona o Fonde na podporu kultúry národnostných menšín dostane aj vietnamská menšina. Vietnamská menšina bola uznaná za oficiálnu národnostnú menšinu v predchádzajúcom volebnom období a toto vnímam, vnímam pozitívne, pretože vietnamská menšina je aj dostatočne veľká, aj dostatočne aktívna, aby mala status oficiálnej národnostnej menšiny a aby sa to premietlo aj v legislatívnej úprave, aj v jej, v jej participácii na rozhodovaní o veciach, ktoré sa týkajú národnostných menšín, a teda aj v oblasti podpory jej kultúrnych aktivít. Čo je teda zohľadnené a je to zohľadnené takým spôsobom, že sa navýšia prostriedky fondu, čiže, čiže podpora alebo to percento podpory, ktoré dostane vietnamská menšina na svoje kultúrne aktivity, nebude na úkor žiadnej, žiadnej inej menšiny, bude to, bude to financované z toho navýšenia. Príde to až budúci, budúci rok, čo je možno škoda z hľadiska, z hľadiska financovania kultúry vietnamskej menšiny, ale tak treba asi rešpektovať, že sa už nachádzame v nejakom rozpočtovom, rozpočtovom roku. To je, to je asi argument aj pre to, aby takýto návrh išiel ako vládny návrh; v tomto ohľade sa s tou kritikou do istej miery stotožňujem, že by bolo lepšie, ak by tento návrh bol vládny návrh zákona a vlastne tá základná zmena, zmena má nadobudnúť účinnosť až od 1. januára budúceho kalendárneho roka, čiže nebol veľmi dôvod skracovať, teda skracovať legislatívny proces tým, že to išlo ako poslanecký návrh zákona, vždy je lepšie, vždy je lepšie, keď takéto veci idú ako vládny návrh zákona. Na druhej strane tie zmeny, ktoré sú tam dnes obsiahnuté, nie sú také zásadné, aby to neznieslo aj poslanecký návrh zákona. A tá tretia zmena, ktorá sa týka toho, že nie šesť, ale sedem percent z prostriedkov bude môcť použiť na svoju, na svoju činnosť a teda na vlastnú, na vlastnú prevádzku. Opäť je to opatrenie, ktoré vychádza z reálneho fungovania fondu, je to, je to zmena, ktorá bola uvažovaná, že bude navrhnutá už v predchádzajúcom volebnom období, ale vzhľadom na to, ako sa vyvíjala politická situácia v predchádzajúcom volebnom období, tak nakoniec nikto s takýmto návrhom, návrhom neprišiel, ale toto signalizoval fond dlhodobo, že tých šesť percent nie je schopných pokryť prevádzku fondu, pretože charakter tohto fondu vzhľadom na to, koľko národnostných menšín je z fondu podporovaných aj sa podieľa na výbere tých projektov, ktoré sú, ktoré sú podporené, nie je dostatočné a nie je porovnateľný Fond na podporu kultúry národnostných menšín z hľadiska rozsahu tejto, tejto činnosti s Fondom na podporu umenia alebo, alebo s Audiovizuálnym fondom. Čiže aj túto zmenu ja vítam. Na základe toho, čo ja viem o fungovaní Fondu na podporu kultúry národnostných menšín, je to potrebná zmena, je to zmena, ktorá, ktorá umožní lepšie, aby fond lepšie fungoval, lebo teda neviem, aká je tam situácia teraz, ale viem, že v predchádzajúcich rokoch bol problém s administratívnym spracovaním žiadostí. Čiže k žiadateľom sa tá podpora, ktorá im bola schválená, dostávala neskôr, ako by sa mohlo, keby mal fond väčšie kapacity, a, samozrejme, bol problém aj s kontrolou vynakladania prostriedkov a teda podporených, podporených projektov, lebo niektoré projekty ani nestihli byť skontrolované v tej časovej lehote, ktorú zákon umožňuje, aby z toho prípadne boli vyvodené, vyvodené nejaké dôsledky. Čiže dve z tých troch hlavných zmien sú z môjho pohľadu pozitívne a je na ne, je na ne dôvod. Tá tretia sa mi zdá neškodná a viem si predstaviť ten zákon aj bez neho, bez nej, ale to, že tam je, nevnímam ako nejaký dramatický problém. A k tým úvahám, že čo všetko ešte by sa vo fonde malo zmeniť, no áno, samozrejme, že sú tam veci, ktoré by mohli fungovať inak. Či tam zahŕňať nejaké ďalšie menšiny, to neviem, ale teda máme nejakú, nejakú politiku vzťahu k národnostným menšinám a jej súčasťou je aj finančná podpora ich kultúrnych aktivít, čo nijako nevylučuje, aby sa združenia, ktoré, ktoré zastupujú národnostné menšiny alebo sa venujú kultúre a umeniu národnostných menšín, uchádzali aj o prostriedky z iných kultúrnych fondov, ktoré, ktoré na Slovensku existujú. Ale je dobré, že existuje aj takáto samostatná inštitúcia, ktorá ich podporuje. Samozrejme, že je tam otázka konfliktu záujmov, ktorá je povedzme najmä pri tých menších menšinách problém, ale teda niekedy aj pri väčších menšinách býva problém. My sme sa tu v predchádzajúcom volebnom období tiež snažili nejako riešiť a nejako, nejako ošetriť, aby jednak tie odborné rady boli reprezentatívne z hľadiska, z hľadiska národnostných menšín, ale aby sa zabránilo konfliktu záujmov. Mimochodom, tiež to išlo vtedy ako poslanecký návrh zákona vzhľadom na to, že sa mali uskutočniť voľby členov odborných rád, ale ani to riešenie, ktoré, ktoré vtedy sme presadili, myslím si, že nezabránilo problémom a pochybnostiam o tom, že či naozaj tie zvolené odborné rady sú dostatočne reprezentatívne a či bránia konfliktu záujmov. A ja nemám na to odpoveď. Tá odpoveď určite nie je jednoduchá a určite by sa nemala hľadať v druhom čítaní, ale mala by byť predmetom nejakej odbornej diskusie a potom riadneho legislatívneho procesu vrátane medzirezortného pripomienkového konania k vládnemu, alebo tak vtedy k ministerskému návrhu zákona. A problém je, samozrejme, aj to, že súčasná štruktúra fondu a zákona o Fonde na podporu kultúry národnostných menšín nezohľadňuje odlišnú veľkosť a odlišný charakter jednotlivých menšín a vlastne pre každú menšinu stanovuje existenciu troch odborných rád. Jedna, jedna z tých podľa prioritných oblastí, ktorými sú kultúrnoosvetová činnosť a vzdelávacia činnosť, veda a výskum, druhá je literárna, nakladateľská a vydavateľská činnosť a tretia sú divadelné, hudobné, tanečné, výtvarné a audiovizuálne umenie. Čiže nielen 15 národnostných menšín, ale aj tri prioritné oblasti a tri odborné rady pre každú menšinu. Čo asi má zmysel pre maďarskú menšinu, možno to má zmysel, zrejme to má zmysel aj pre rómsku menšinu, ale pre tie menej početné menšiny takáto štruktúra je zbytočná komplikácia a tam by možno bolo, bolo možné pristúpiť k nejakému zjednodušeniu, že vo vzťahu k tým menej početným menšinám by neexistovali tri prioritné oblasti a tri odborné rady, ale jedna odborná rada, ktorá by podporila projekty, ktoré majú najväčší zmysel pre tú-ktorú národnostnú menšinu. Ale opäť, nemyslím si, že by bol dobrý nápad, aby sme, aby sme v druhom čítaní nejako zasahovali do toho pozmeňujúcim návrhom, ktorým by sme sa snažili ošetriť napríklad zložitú štruktúru odborných rád a to, či je to potrebné vo vzťahu k menším, menej početným národnostným, národnostným menšinám. Taká vec by sa určite nemala udiať bez toho, aby to bolo vydiskutované s odbornou verejnosťou aj so samotnými národnostnými menšinami a ich reprezentáciami a organizáciami kultúrnymi, ktoré pôsobia, pôsobia v týchto, v týchto oblastiach alebo ktoré reprezentujú národnostné menšiny. Takže len preto, že dávame tu na stôl problémy, ktoré vidíme vo fonde, tak som považoval za potrebné to spomenúť. V žiadnom prípade to nevnímam ako podnet do nejakej legislatívnej aktivity v rámci druhého čítania, naopak, dúfam, že sa ten návrh udrží v tých mantineloch, v akých je predložený. Ak sú tam nejaké legislatívne nedostatky, tak je možné sa o nich baviť a diskutovať, ale teda dúfam, že ostane v podobe, ktorá mi umožní za ten návrh hlasovať nielen v prvom, ale aj v treťom čítaní. Ďakujem.